Jabarkan Glukokortikoid dari Kelenjar adrenal dalam bahasa melayu

Kortisol ialah glukokortikoid utama manusia; dalam spesies tanpa kortisol, peranan ini diwakili oleh kortikosteron. Glukokortikoid memiliki banyak kesan terhadap metabolisme. Seperti namanya, ia meningkatkan kandungan glukosa darah. Ini berpunca daripada peningkatan pemerolehan asid amino daripada protein, dan perangsangan sintesis glukosa daripada asid-asid amino ini di hati. Di samping itu, ia juga meningkatkan tahap asid lemak bebas yang boleh digunakan sel sebagai alternatif kepada glukosa bagi penghasilan tenaga. Glukokorticoid juga memberi kesan di luar tahap gula darah, termasuk penghalangan sistem imun dan kesan antiradang yang kuat. Kortisol mengurangkan kebolehan osteoblas untuk menghasilkan tisu tulang, dan mengurangkan penyerapan kalsium di saluran gastrousus.

Kelenjar adrenal merembeskan kortisol dalam tahap asas, tetapi juga boleh menghasilkan letupan hormon sebagai tindak balas kepada hormon adrenokortikotropik (ACTH) dari pituitari anterior. Kortisol tidak dikeluarkan secara sama rata sepanjang hari - kepekatannya dalam darah adalah tertinggi pada awal pagi dan paling rendah pada waktu petang akibat daripada irama sirkadian rembesan ACTH. Kortison ialah produk tidak aktif daripada tindakan enzim 11β-HSD terhadap kortisol. Reaksi yang dimangkinkan oleh 11β-HSD boleh diterbalikkan, yang bermaksud bahawa ia boleh menukar kortison yang diberikan kepada kortisol yang aktif secara biologi.